తెలంగాణలో మహిళా తహసీల్దార్ దారుణహత్య WATCH LIVE TV
అరే.. విలియమ్స్‌ సిస్టర్స్‌కి ఏమైంది!
ఒలింపిక్స్ టెన్నిస్ డబుల్స్‌లో 16 మ్యాచ్‌లు ఆడిన విలియమ్స్ సిస్టర్స్ జోడి తొలిసారిగా ఓటమిపాలైంది. కారణమేంటో తెలుసా?
TNN | Updated:
Aug 8, 2016, 11:15AM IST
వీనస్ విలియమ్స్- సెరెనా విలియమ్స్.. టెన్నిస్ గురించి కొద్దో గొప్పో తెలిసిన ప్రతి ఒక్కరికీ పరిచయం ఉన్న పేర్లివి. అమెరికాకు చెందిన ఈ అక్కాచెల్లెళ్లు ఒలింపిక్స్ డబుల్స్‌లో మూడుసార్లు స్వర్ణపతకాలు సాధించారు. అలాంటి ఈ జోడి రియో ఒలింపిక్స్‌లో తొలి రౌండ్లోనే ఇంటి ముఖం పట్టడం ఆశ్చర్యానికి గురి చేసింది. చెక్ రిపబ్లిక్‌కు చెందిన లూసీ సఫరోవా, బార్బొరా స్ట్రకోవా జోడి 6-3 6-4 తేడాతో వీరిని ఓడించింది. 16 ఒలింపిక్ మ్యాచ్‌ల్లో విలియమ్స్ సిస్టర్స్‌కి తొలి ఓటమి కావడం విశేషం. 2000 సంవత్సరంలో సిడ్నీ ఒలింపిక్స్‌లో, 2008లో బీజింగ్ ఒలింపిక్స్‌లో, 2012లో లండన్ ఒలింపిక్స్‌లోనూ టెన్నిస్ డబుల్స్‌లో వీరు స్వర్ణం సాధించారు. 2004లో సెరెనాకు గాయమవడంతో వీరు ఏథెన్స్ ఒలింపిక్స్‌లో బరిలోకి దిగలేదు.
రియోలో సింగిల్స్‌లోనూ వీనస్ తొలి రౌండ్లోనే ఓటమిపాలైంది. బెల్జియంకు చెందిన కిర్‌స్టన్ ప్లిప్‌కెన్స్ చేతిలో వీనస్ పరాజయం చవి చూసింది. సిడ్నీ ఒలింపిక్స్‌లో టెన్నిస్ సింగిల్స్‌లో పసిడి పతకం సాధించిన వీనస్ విలియమ్స్ అనారోగ్య కారణాల వల్ల రియోలో మెరుగైన ప్రదర్శన చేయలేకపోయిందని ఆమె కోచ్ తెలిపారు. కాగా, సింగిల్స్‌లో సెరెనా విలియమ్స్ ఆస్ట్రేలియాకు చెందిన డారియా గావ్రిలోవాను తొలి రౌండ్లో ఓడించి ముందడుగేసింది. ఇప్పటికే ఒలింపిక్స్‌లో రెండు పసిడి పతకాలు సాధించిన సెరెనా తాజా ఫాంను చూస్తే ఈ ఒలింపిక్స్‌లోనూ కచ్చితంగా పతకం సాధించే అవకాశాలున్నాయి.